|  |  |
| --- | --- |
| **ROKODELSKA PANOGA** | **Predilstvo**  |
| **POVZETEK**  |
| Predenje volne, lanu ali konoplje je domača obrt pridobivanja niti za predelavo v tkanino ali pletivo. V preteklosti je bilo predenje vsakoletno kmečko opravilo predvsem v hladni polovici leta. Navadno so ženske predle skupaj, zato je imelo močno družbeno in folklorno razsežnost. Na Slovenskem so na kolovrat predli volneno in laneno predivo ter predivo iz konoplje.Dandanes ročno predejo redke mojstrice, zelo ogroženo pa je tudi strojno predenje volne v maloštevilnih predilnicah. S spodbujanjem obrti bi lahko bolje izkoristili vsestransko surovino – volno, saj se jo zaradi sodobne klasifikacije neredko zavrže kot odpadek. Prav tako je vedno bolj aktualno obujanje sajenja lanu ter konoplje.  |
| **OPIS PANOGE** |
| Predenje je domača obrt pridobivanja niti za predelavo v tkanino ali pletivo. Na Slovenskem so na kolovrat predli predvsem volno, konopljo in lan. Sama tehnologija predenja na kolovratu je pri različnih materialih zelo podobna, razlikuje pa se priprava materiala za predenje. Priprava lanu je opisana pri enoti platnarstvo, v tem opisu pa se posvečamo volni. Ročno predenje je bilo v preteklosti edini način pridobivanja surovine za nova oblačila. Predenje vlaken naj bi se začelo že v paleolitiku. Nekdaj je bila preja pomembno družabno opravilo v zimskem času, ki je povezovalo dekleta in žene. Predice so na preslico ali na kolovratu predle doma, zvečer pa so se zbrale skupaj na eni od domačij »na preji«. Vsakoletna preja naj bi trajala v času od sv. Martina (11. novembra) do sv. Jedrti ali Jere (17. marca) ali do velike noči, ko naj bi se spet začela dela na prostem. Na preji so zbrani peli, molili, si zastavljali uganke, pripovedovali pravljice in povedke. Praksa naj bi bila na slovenskem območju navzoča od konca 19. stol. do 70. let 20. stol.Preja je folklorno povezana s staro slovansko boginjo Mokoš. Na slovenskem območju je njej sorodna Matoha, velika ali stara mater (pa tudi Pehtra in Kvatrna baba, ki ponoči hodi v hišo prest). Njuni imeni razlagajo iz staroslovanske besede mok v pomenu moker in iz mot v pomenu navijati, iz česar izhaja tudi motok, kar pomeni vreteno. Mokoš naj bi bila zaščitnica žensk, rodovitnosti, materinstva in ženskih opravil v hiši, njen kult pa je bil povezan tudi z ovčarstvom in prejo. Nit po tradicijski predstavi simbolizira življenje ali trajanje življenja, zato ni presenetljivo, da so s predenjem niti in tkanjem povezovali prav ženske. Bajeslovne rojenice osnujejo nit življenja na kolovrat ali preslico in začnejo presti, predejo nit in jo na koncu tudi odrežejo.Rejci ovc praviloma dvakrat na leto poskrbijo za strižo svojih ovc – enkrat pred pašo in drugič po pašnem obdobju. S tem pridobijo velike količine runa, ki se lahko med drugim uporabi za obdelavo volne s predenjem. Ovce striže usposobljen strižec, saj so za kakovostno runo pomembni pravilen način striženja, primerno okolje in orodje. Na našem območju je za predelavo runa v nit najbolj primerna dlaka oz. volna jezersko-solčavske pasme, saj je izmed avtohtonih pasem najbolj prijetna na otip. Volnena vlakna se klasificirajo na fina, srednje fina in groba vlakna, glede na številko mikronov posameznega vlakna. Runo je treba najprej odbrati in odstraniti dlako, ki je prekratka, umazana ali resasta, zato tudi neprimerna za predelavo (pri sortiranju se odstranjuje dlake z repa, trebuha in izza vrata). Runo je treba nato temeljito oprati. Včasih so volno prali v potokih, danes pa je pranje runa zaradi strogih okoljskih predpisov skorajda onemogočeno. Rejci ali rokodelci za manjše količine runo perejo doma, večje količine pa perejo v predilnicah, kjer je pranje in odplakovanje umazane vode regulirano. Zapiranje manjših predilnic ogroža nadaljnjo predelavo volne. Nedavno se je zaprla pralnica in predilnica v Žirovnici, delujeta le še predilnica v Volčji Dragi in bolj znano družinsko podjetje Soven iz Selnice ob Dravi, ki odkupuje oprano in neoprano ovčjo volno za nadaljnjo predelavo (od polstenih izdelkov do volne za gradnjo in dom ter predenje niti). Poleg tega je pranje runa za rejce ovc zelo zamudno opravilo, zato se velike količine runa zavrže in uniči. Očiščeno runo je treba zmikati oziroma sčesati. Včasih so za postopek mikanja uporabljali t. i. gredeše/gradeše, ki so jih izdelovali domači rokodelci (eden teh je bil npr. mojster Ambrožič iz Ljubnega), dandanes pa se uporabljajo tudi sodobnejši industrijsko narejeni mikalniki na boben, ki volno zmikajo hitreje in z manj napora. Sledi predenje mikanke/česanke v nit na kolovratu. Pri tem z nogo pritiskamo na pedal, ki poganja kolo. Preko vrvice se vrtenje prenese na roko ali glavo kolovrata, kjer se suče vreteno, na katerega se navija nit. Pri predenju je pomembno, da je nit dobro posukana. Posamezne spredene niti se lahko združujejo po dve ali tri, ta del postopka se imenuje sukanje niti. Kolovrat so v postopku predenja začeli uporabljati razmeroma pozno, v 17. ali 18. stol., od takrat pa se tehnika ročnega predenja ni pretirano spreminjala. Zdaj mojstrice predenja uporabljajo izpopolnjene kolovrate, ki imajo dve namesto enega pedala. Predenje s takšnim kolovratom je bolj udobno in časovno učinkovitejše. Ti kolovrati so tuje industrijske proizvodnje. Za njihovo domačo izdelavo so zahtevana znanja in veščine kolarske obrti. Ker je ta izjemno ogrožena, koles ne izdeluje skoraj nihče več. Tako tudi ni izdelovalcev kolovratov, s čimer se izgubljajo značilne različne oblike kolovratov našega prostora. Ročno predenje je zaradi številnih korakov dolgotrajen rokodelski postopek. Danes se ta način zaradi izjemno razširjene in dostopne strojne preje opušča. Ker pa celoten postopek združuje znanje obdelave surovine od začetka do konca, je izjemno dragoceno in izdelovalcu/izdelovalki prinaša svojevrstno zadovoljstvo. Cilj ročnega predenja danes je unikatna (volnena) nit, ki ima posebno strukturo, njena neenakomernost je tako dodana in še posebej cenjena vrednost. Spredeno nit nato rokodelke in rokodelci uporabijo pri tkanju, pletenju ali kvačkanju končnega izdelka. Nekatere mojstrice jo dodatno obdelajo z barvanjem preje z rastlinskimi barvili. Danes je predenje volne butična in maloserijska obrt, ki jo obvlada le še redkokatera mojstrica. V povezavi z obujanjem ovčereje in ozaveščanjem širše javnosti o pozitivnih lastnosti volne je v sodobnem času znova več zanimanja tudi za to panogo. Posamezne mojstrice svoje znanje delijo na individualnih ali skupinskih rokodelskih tečajih in ga priložnostno prikazujejo na dogodkih na temo rokodelstva. V dobi globalizacije in z dostopnostjo vlaken iz drugih delov sveta se pri predenju na kolovratu uporablja tudi dlaka alpake, angora zajcev, prede se svila in tudi dlaka domačih ljubljenčkov (mačk in psov).  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Predilstvo zahteva znanje in obvladanje glavnega pripomočka – kolovrata in drugih pomožnih orodij (npr. stojal za vretena), poznavanje postopka priprave prediva, tj. pranja in mikanja volne. Potrebni so dobro poznavanje lastnosti materiala, natančnost in vztrajnost. Znanje se prenaša s pomočjo mojstra ali mojstrice, individualno ali skupinsko. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Predenje ni vpisano v Register nesnovne kulturne dediščine. Predenje je bilo nekdaj eno izmed kmečkih opravil, dandanes pa je velik motiv nosilk znanja to, da se znanje ohranja za prihodnje generacije. Obujanje in ohranjanje tega znanja zaradi svoje redkosti nosita izjemno dodano vrednost.  |
| **Vidik identitete in prepoznavnosti**  | Rokodelke in rokodelci niso povezani, nekateri so vključeni v sekcijo za domačo in umetnostno obrt pri OZS. Med seboj si priložnostno izmenjujejo znanje.Predenje se predstavlja na raznih rokodelskih sejmih, ki vključujejo rokodelske prikaze na kraju samem. Ročno predenje ni posebno vključeno v identiteto določenega kraja, panoga pa je bolje zastopana v vzhodnem delu Slovenije, na Kozjanskem in Beli krajini, predvsem zaradi posameznic, ki ohranjajo izročilo predenja lanu. Na Gorenjskem deluje mojstrica predenja Bojana Ažman, ki se je predenja izučila na tečaju, kasneje pa je iz pridobljenih izkušenj napisala priročnik o obdelavi volne in sodelovala na razstavi, ki želi približati rokodelsko dejavnost ročnega predenja širši populaciji. Obujanje preje se v zadnjem času razvija tudi na Idrijsko-Cerkljanskem.  |
| **Vidik družbenega in gospodarskega napredka** | Panoga se od začetka uporabe kolovrata ni pretirano spremenila. Mehanizem ostaja isti, oprema pa se rahlo posodablja, zato je postopek lažji in bolj udoben, a kljub temu dolgotrajen. Inovacija je npr. kolovrat z dvema pedaloma in drugače orientiranim kolesom. Prav tako je dandanes več v uporabi mikalnik na boben in ne ročna krtača za mikanje (gredeše).Danes ima predenje skoraj muzejsko vrednost; tradicionalne rokodelske dejavnosti in kmečka opravila imajo danes drugačen pomen, saj se poudarja dimenzija trajnosti in vračanja k naravi. Popularizacija ročnega predenja in ohranjanje predilnic bi pozitivno vplivala na manj odpadkov v kmetijstvu. Pri predenju ne nastane nobenih odvečnih odpadkov, obenem pa se s tem koristno uporabi živalsko surovino. |
| **Vidik učinkov na medgeneracijsko povezovanje in vseživljenjsko učenje** | Predenje ima veliko potenciala za prenos znanj med generacijami – v okviru družine ali prenos z ene generacije na drugo v lokalnih okoljih/skupnostih. Prikaz predenja je pomemben tudi za družbeni spomin, saj bi v nasprotnem primeru kmalu pozabili na staro tehniko. Za rokodelsko dejavnost obstaja upanje, saj se zanjo zanima vse več mladih. Pomembna je tudi povezava preje s pripovedništvom.  |
| **Vidik učinkov na turizem**  | Rokodelska dejavnost je v turistično ponudbo vpeta le posredno, npr. z etnološkimi prireditvami prigona ovc s pašniških planin in prikazom striže ovc, z rokodelskimi sejmi, ki vključujejo prikaze ipd. |
| **Viri in literatura** | Angelos Baš, ur., Slovenski etnološki leksikon, Mladinska knjiga, 2004.Obdelava volne, izobraževalno–dokumentarni film. Razvojna agencija Sora, 2022, <https://vimeo.com/733941547> Monika Kropej, Podoba ženskega lika v ljudskih verskih predstavah in šegah: Od starih verovanj do sodobnih čaščenj, V: Čar izročila, Ingrid Slavec Gradišnik, ur., Založba ZRC, Ljubljana, 2008.Sara Šifrar Krajnik, Bojana Ažman, Volna: Priročnik o obdelavi volne, Loški muzej, Škofja Loka, 2022. |